Diari Oficial de la Generalitat Valenciana


Sumari del DOGV 4340, del 20-09-2002 (2002/9579)

RESOLUCIÓ de 7 de maig de 2002, de la Direcció General de Treball i Seguretat Laboral, per la qual es disposa el registre i la publicació del VI Conveni Col·lectiu de la Fundació Formació i Ocupació del País Valencià (FOREM PV) per als anys 2002 i 2003 (codi núm. 8000212).
---------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   4340

Data del DOGV
:   20-09-2002

Secció del DOGV
:   III. CONVENIS I ACTES - B) CONVENIS COL·LECTIUS

Número del document
:   2002/9579


Data del document
:   07-05-2002

Organisme emissor
:   Conselleria d'Economia, Hisenda i Ocupació

Tipus de document
:   Resolució

Anàlisi jurídica

 Descriptors 

:   * fundació
    * conveni col·lectiu
    * administració del personal

RESOLUCIÓ de 7 de maig de 2002, de la Direcció General de Treball i Seguretat Laboral, per la qual es disposa el registre i la publicació del VI Conveni Col·lectiu de la Fundació Formació i Ocupació del País Valencià (FOREM PV) per als anys 2002 i 2003 (codi núm. 8000212). [2002/A9579]
  
Vist el text articulat del VI Conveni Col·lectiu de la Fundació Formació i Ocupació del País Valencià (FOREM PV) per als anys 2002 i 2003, presentat davant d'esta Direcció General de Treball i Seguretat Laboral, firmat en data 11 d'abril de 2002, d'una part, per la representació empresarial, els representants del Patronat de la fundació, i de l'altra, en representació dels treballadors, pel Comité Intercentres, i d'acord amb el que disposa l'article 90, apartats 2 i 3 del Reial Decret Legislatiu 1/1995, de 24 de març, de la Llei de l'Estatut dels Treballadors, i els articles 2, 3 i 6 del Reial Decret 1.040/1981, de 22 de maig, sobre registre i dipòsit de convenis col·lectius de treball, esta Direcció General de Treball i Seguretat Laboral, d'acord amb les competències que té transferides pel Reial Decret 4.105/82, de 29 de desembre, acorda
  
Primer
  
Ordenar que siga inscrit en el Registre de Convenis Col·lectius de Treball d'esta Direcció General, amb notificació a la Comissió Negociadora, i que siga dipositat el text original del conveni.
  
Segon
  
Disposar que siga publicat en el Diari Oficial de la Generalitat Valenciana.
  
València, 7 de maig de 2002.- El director general de Treball i Seguretat Laboral: Román Ceballos Sancho.
  
Conveni Col·lectiu de la Fundació FOREM PV 2002-2003
  
Article 1. Àmbit territorial i funcional
  
El present conveni tindrà força normativa i serà d'aplicació en tots els centres de treball establerts o que s'establesquen per la Fundació FOREM PV durant la seua vigència, dins del territori del País Valencià.
  
Article 2. Àmbit personal
  
Este conveni col·lectiu serà d'aplicació per a tot el personal vinculat a la fundació per un contracte de treball, amb independència de la seua modalitat i del règim legal pel qual hagen estat contractats/ades.
  
Article 3. Normativa aplicable i supletòria
  
Totes les matèries que són objecte de tractament en el present conveni col·lectiu substitueixen les disposicions pactades amb anterioritat a l'entrada en vigor d'este.
  
En allò no previst s'ajustarà al que disposa l'Estatut dels Treballadors i la resta de normes legals i reglamentàries que conformen la legislació vigent.
  
Article 4. Vigència i durada
  
El present conveni col·lectiu iniciarà la seua vigència amb efectes l'1 de gener del 2002, sent la seua durada fins al 31 de desembre de l'any 2003.
  
Article 5. Efectes econòmics
  
Les retribucions econòmiques arreplegades en l'annex I d'este conveni, s'aplicaran a partir de l'1 de gener del 2002. Les diferències salarials que es produesquen com a conseqüència de l'aplicació retroactiva del conveni seran abonades dins del mes següent a la seua firma. Per a l'increment a aplicar en el 2003 s'actuarà segons el que reflectix l'article 29 d'este text.
  
Article 6. Pròrroga, denúncia i revisió
  
El present conveni col·lectiu es prorrogarà automàticament al seu venciment, per períodes anuals, en cas de no haver mediat denúncia dins del termini establert. Si les negociacions es prorrogaren pel termini que excedira del de vigència del conveni, s'entendrà prorrogat este, fins a l'entrada en vigor del nou.
  
Les parts podran denunciar el conveni amb un mínim de dos mesos d'antelació a la seua terminació. La negociació d'un nou conveni o la revisió del present, la portaran a terme les parts legitimades, d'acord amb la data d'inici de negociació que es marque i si no n'hi ha pel que assenyala l'article 7.
  
Article 7. Comissió de vigilància i interpretació
  
Es constitueix una comissió paritària amb tres representants del personal i els seus corresponents suplents, designats pel Comité Intercentres d'entre els seus membres i tres representants de la fundació designats per esta, a fi de resoldre les qüestions que es deriven de la seua interpretació o aplicació. Esta comissió serà única per a tots els àmbits del conveni i es reunirà ordinàriament una vegada al trimestre i extraordinàriament quan siga necessari i siga convocada per una de les parts.
  
En cas de discrepància en la interpretació d'alguna norma del conveni o incidència plantejada, ambdues parts designaran de mutu acord un àrbitre pertanyent a la CS CCOO PV la mediació sol·licitada del qual posarà fi a les qüestions plantejades, si així és acceptat per les parts.
  
En el cas de no ser acceptada la mediació sol·licitada, cada part o de forma conjunta, sol·licitaran la mediació o l'arbitratge establert en l'acord de solució extrajudicial de conflictes de la Comunitat Valenciana, publicat per la Resolució de 24 de maig del 2001, de la Direcció General de Treball.
  
Article 8. Vinculació a la totalitat
  
Les condicions pactades en el present conveni col·lectiu constitueixen un tot orgànic i indivisible i a efectes de la seua aplicació pràctica, seran considerades globalment.
  
Article 9. Absorbiment
  
Les condicions de treball, així com les retribucions econòmiques percebudes pel personal inclòs en l'àmbit d'aplicació del present conveni, amb anterioritat a la seua entrada, podran ser absorbides o compensades per les establertes en este, en allò que resulten més favorables al treballador/a.
  
Article 10. Classificació professional
  
Les classificacions del personal consignades en este conveni, són merament enunciatives i no suposen l'obligació de tenir cobertes totes les categories enumerades.
  
Tot el personal de la fundació afectat per este conveni estarà definit en base a unes funcions i en conseqüència, assignat a nivells i en criteris retributius. En base a les funcions a realitzar, el personal podrà ser contractat com a personal docent, no docent i personal sociolaboral.
  
Els nivells establerts arrepleguen les descripcions genèriques dels llocs de treball i els distints criteris retributius, sent els següents:
  
Personal no docent
  
- Nivell I - Auxiliar de neteja
  
- Nivell II - Auxiliars administratius i de servicis
  
- Nivell III - Administratiu/iva 1a
  
Administratiu/iva 2a
  
- Nivell IV - Responsables de centre
  
- Tècnic/a
  
- Nivell V - Tècnic/a superior
  
- Responsables d'àrea, departament o de programacions
  
- Professor/a
  
Personal sociolaboral
  
- Coordinador/a sociolaboral
  
- Adjunt/a sociolaboral
  
- Formador/a de Formació Sociolaboral
  
L'enumeració de funcions, competències, nivells d'especialització, capacitat per a gestionar i relacionar-se, s'acompanyen en l'annex II. Els criteris retributius en l'annex I.
  
Article 11. Estructura de la plantilla
  
S'entendrà per plantilla, en cada àmbit de gestió de la fundació, el conjunt dels llocs de treball necessaris en cada moment per al desenvolupament i compliment de les distintes programacions i activitats que es contracten, convenien o acorden al marge que siguen coberts per personal fix o temporal i sempre segons les necessitats del treball.
  
Article 12. Sistema d'accés a la contractació
  
La contractació del personal necessari per cobrir les necessitats de la fundació, es realitzarà d'acord amb les disposicions legals vigents en cada moment, respectant-se en tot cas el que estableix el relatiu als drets d'informació dels/de les representants/tes dels/de les treballadors/res.
  
No s'inclouran en l'existent borsa fitxer descentralitzada, aquelles persones que s'hagen de contractar per imperatiu legal d'institucions externes a la fundació, o per convenis de col·laboració amb altres entitats o el personal sociolaboral. S'informarà el Comité Intercentres de les persones contractades en base a estes excepcions.
  
La fundació informarà el Comité de les necessitats a cobrir, els perfils professionals i les característiques i dades contractuals necessàries per ocupar els llocs de treball objecte de les contractacions.
  
Quan s'hagen de seleccionar persones per cobrir les contractacions necessàries, es tindran en compte de forma preferent els/les treballadors/res amb servicis previs en la fundació, sempre que reunesquen en igualtat de condicions els requisits de qualitat, de capacitat, de polivalència, de titulació i d'adequació al lloc de treball requerit, dins del marc de l'activitat a què es referesca.
  
La proposta del personal que accedirà a la contractació indefinida la realitzarà la fundació, atenent a criteris operatius i d'adequació a les necessitats de les distintes programacions i activitats.
  
Seran de lliure designació per la fundació, aquelles persones a qui se'ls assignen llocs de responsabilitat o que per les necessitats del treball a realitzar hagen de ser persones de confiança de la fundació, tals com (director gerent, responsables d'àrea, de centre, de departament o de programacions).
  
La lliure designació suposarà, la lliure cessació en esmentades funcions i reintegrament a la categoria d'origen.
  
Article 13. Criteris de contractació i període de prova
  
Segons les necessitats de cada programació s'efectuaran les contractacions del personal, ajustant-se a les normes legals sobre contractació i les específiques que figuren en el present conveni col·lectiu, comprometent-se la fundació a la utilització dels distints models de contractació previstos en la Llei, d'acord amb la finalitat i naturalesa de cada un dels contractes i de les tasques i de les funcions a realitzar. Els contractes s'efectuaran sempre per escrit.
  
En casos excepcionals i sempre que la fundació ho valore com a necessari, es contractarà el professorat pel temps suficient per a confeccionar programes d'un nou curs, elaborar guies didàctiques, programar subministraments, i qualsevol altra activitat tècnica formativa. En este cas, este personal quedarà adscrit al grup no docent amb la categoria, drets i deures de tècnic/a.
  
S'estableix un període de prova per al personal la contractació del qual es realitze per primera vegada en la fundació, sent per a cada categoria professional els següents:
  
a) Personal pertanyent als nivells III, IV, i V.
  
- Dos mesos per a contractes de durada inferior a un any i superior a 8 mesos.
  
- Un mes per a contractes de més de tres mesos i inferior a vuit mesos.
  
En els contractes de durada inferior a tres mesos, el període de prova serà directament proporcional a la relació de tres mesos de contracte, un mes de prova.
  
b) Personal pertanyent als nivells I, i II:
  
- Quinze dies
  
Encara que el/la treballador/a haja exercit les mateixes funcions amb anterioritat en la fundació, li serà d'aplicació el període de prova que es determina en este article. El personal docent que puga ser contractat per a una nova especialitat, inclús dins de la mateixa família professional, haurà de complir el període de prova establert per a l'esmentat nivell.
  
Article 14. Modalitats de contractació
  
Tenint en compte que hi ha treballs o activitats que per la seua pròpia naturalesa, no tenen el caràcter de permanents o d'indefinits i depenen de programacions i d'acords amb entitats públiques i privades, es podran utilitzar els tipus o les modalitats contractuals que la legislació contempla pels esmentats casos, informant d'això a la representació legal dels/de les treballadors/res. Es realitzaran atenent als següents criteris:
  
Contracte per obra i servici. Quan es tracte de realitzar una obra o servici determinat, amb autonomia o substantivitat pròpia, dins de l'activitat normal o activitats que desenvolupe la fundació i sempre inferior a l'any. En estos contractes s'especificarà l'obra o servici perquè es contracta indicant el tipus de contractació, la seua durada incerta, salari a aplicar i condicions de treball.
  
Contracte d'interinitat o de substitució. S'utilitzaran en aquells casos en què siga necessari substituir el personal de la fundació amb dret a reserva de lloc de treball. S'indicarà en l'esmentat contracte el nom del substituït/ïda i la causa de la substitució sent en tot cas d'aplicació el que preveu la normativa que regula esta modalitat contractual.
  
Contractes eventuals. Es realitzaran contractes eventuals per circumstàncies de la producció en aquelles situacions específiques que es produesca una forta acumulació de tasques o activitats. Estos contractes es regiran pel que estableix el Reial Decret 2.720/1998, a excepció de la seua durada màxima que s'estableix en 12 mesos, dins d'un període de 18 mesos.
  
(Respectant-se en tot cas la normativa reguladora d'estes modalitats contractuals)
  
Contractes a temps parcial i fixos discontinus. En la realització de contractes a temps parcial i de fixos discontinus per al personal no docent, s'ajustarà al que estableix la Legislació general vigent en cada moment i en particular, al que estableix el Reial Decret Llei 15 /1998 de 27 de novembre, el Reial Decret Llei 5/2001, i la Llei 12/2001.
  
Contractes en pràctiques i de formació. Durant la vigència d'este conveni, la utilització de les formes de contractació previstes en el Reial Decret 488/1998 i la llei 63/1997, de 26 de desembre (contractes en pràctiques i formatius) es podran realitzar com a instrument efectiu de formació per a la inserció en el mercat de treball. Previ acord amb la representació dels/de les treballadors/res, s'adaptaran al que estableix els nivells i categories que s'especifiquen en la taula annexa.
  
Es fixa com a durada màxima improrrogable la d'un any per a ambdues modalitats de contractació. Per als contractes de formació s'estableix com a edat límit, la de 20 anys.
  
No obstant això, als alumnes d'escoles taller i semblants se'ls aplicarà el contracte de formació/aprenentatge en els mateixos termes que s'arrepleguen en la llei.
  
Conversió de contractes eventuals i de temporals en indefinits. Al present conveni, li serà d'aplicació el que regula la disposició addicional primera de la Llei 12/2001 de 9 de juliol.
  
Article 15. Cessament de la relació laboral
  
El cessament del/de la treballador/ra es preavisarà de forma escrita amb un període mínim de 15 dies d'antelació per part de la fundació, siga quina siga la modalitat de la contractació utilitzada, excepte la de contracte d'interinitat, i en el contracte per obra i servici en la mesura que siga possible. En l'esmentat preavís s'informarà de la liquidació que conclourà la finalització del contracte. En cas d'incompliment d'este preavís la fundació abonarà al treballador/a un dia de salari per cada dia de retard en el preavís. En aquells contractes de durada inferior a 15 dies no serà necessari preavisar.
  
Quan el cessament siga a instància del treballador/a, este preavisarà a la fundació atenent als següents criteris:
  
- En contractes de durada inferior a tres mesos, el/la treballador/a preavisarà amb un període mínim d'una setmana d'antelació.
  
- En contractes de fins a sis mesos de durada, el/la treballador/a preavisarà amb un període mínim de 10 dies d'antelació.
  
- En contractes de més de sis mesos de durada, el/la treballador/a preavisarà amb un període mínim de 15 dies d'antelació.
  
L'incompliment del/de la treballador/ra de l'obligació de preavisar amb la indicada antelació, donarà dret a la fundació a descomptar de la seua liquidació un dia per cada dia de retard en el preavís.
  
Tota comunicació de cessament o preavís per part de la fundació haurà d'anar acompanyada d'una proposta de liquidació, llevat que el preavís o comunicació el realitze el/la treballador/a.
  
El/la treballador/ra, si així ho desitja, podrà estar assistit/da per un/una representant dels/de les treballadors/res en l'acte de la firma de la liquidació. Una vegada firmat per el/la treballador/ra el rebut de la liquidació, este produirà els efectes alliberadors que li són propis.
  
A la finalització dels contractes per temps determinat es tindrà dret a un liquidació amb el valor de les parts proporcionals de les pagues extraordinàries i la resta d'emoluments o contrapartides econòmiques que corresponguen segons el temps realment treballat, llevat que ja es vingueren percebent de forma prorratejada.
  
Article 16. Formació i investigació
  
S'ajustarà al que disposa l'article 23 de l'Estatut dels Treballadors i en especial als articles 4, 19, 52 i 64 i al III ANFC.
  
Es crearà una comissió de formació composta per representants de la fundació, representants del Comité Intercentres i tres treballadors/res que aportaran informació, assessorament i criteris orientatius per a l'elaboració de plans de formació.
  
En el cas que la fundació no puga acollir-se al III ANFPC, fomentarà cursos de formació i reciclatge per al personal. L'organització d'estos cursos s'establirà de mutu acord entre la fundació i els/les representants dels/de les treballadors/res, procurant no alterar l'activitat funcional de la fundació.
  
Sempre que els cursos de formació i reciclatge se celebren en hores laborables, l'assistència hi serà obligatòria. En cas de ser fora del centre de treball propi, la fundació s'encarregarà de córrer amb totes les despeses que s'ocasionen.
  
Si se celebren en qualsevol centre de treball i fora de la jornada laboral, l'assistència hi serà de caràcter voluntari.
  
Article 17. Promoció en el treball
  
Ascensos. Els/les treballadors/res no docents amb contracte fix, fix discontinu o a temps parcial indefinits, podran promocionar-se a categories professionals superiors quan les necessitats de l'organització del treball definides per la fundació així ho demanen. Els criteris que possibiliten la promoció dels/de les treballadors/res seran els següents:
  
- El perfil acadèmic i/o professional a què es refereix la categoria promocionada i que figura en l'annex II .
  
- Concurs de mèrits que tindrà en compte la formació complementària relacionada amb la categoria a què es pretén accedir, així com l'experiència professional en categories semblants.
  
- La prova de selecció específica entre els/les aspirants.
  
 - No s'aplicaran els criteris anteriors quan per decisió ponderada de la fundació, s'ascendesca a un/una treballador/a i sempre, que concórreguen mèrits i criteris professionals del treballador/a a promocionar. El Comité Intercentres serà informat de la decisió d'estos ascensos.
  
La fundació hi podrà delimitar el nombre d'aspirants, així com la pertinença d'estos a un territori o departament, quan les necessitats de l'organització del treball així ho determinen.
  
Per a l'aplicació i el desenvolupament dels ascensos restarà subjecte a les següents normes:
  
- Exposar les dades de la promoció en els taulers d'anuncis de la fundació amb una antelació de 5 dies hàbils, entre els quals es rep el comunicat i el dia de terme de presentació de sol·licituds.
  
- En el cas de realitzar proves selectives es remetran al Comité Intercentres, a més de l'anteriorment exposat, els criteris de selecció establerts amb una antelació de tres dies incloent-hi la data, l'hora i el lloc on es realitza la prova.
  
- La fundació informarà el Comité sobre persones que han realitzat les proves, les avaluacions efectuades i la o les persones seleccionades.
  
Mobilitat funcional. No es considera promoció en el treball la mobilitat funcional en la fundació. No obstant l'anterior, el/la treballador/a podrà sol·licitar el canvi a un altre lloc de treball del mateix nivell i igual categoria, quan concórreguen circumstàncies que així ho demanen.
  
Article 18. Treballs de superior i d'inferior categoria
  
Els/les treballadors/res que pel seu contracte de treball, els corresponga una categoria professional i la fundació li assignara per mitjà de comunicat exprés, a funcions pertanyents a una categoria professional superior, per un període de temps de sis mesos ininterromputs o interromputs durant un any, li serà reconeguda l'esmentada categoria superior.
  
En el cas d'existència del comunicat que es fa referència en el paràgraf anterior, el/la treballador/a cobrarà la diferència salarial a partir del moment en què comence a efectuar treballs de l'esmentada activitat superior.
  
Si el/la treballador/a es considerara assignat a funcions de categoria superior durant els períodes de temps determinats en este article, i no haguera comunicat exprés de la fundació, podrà reclamar a esta, els beneficis oportuns que considera a través del Comité Intercentres.
  
Si per necessitats peremptòries o imprevisibles de l'activitat productiva, la fundació necessitara destinar a un/una treballador/a a funcions o tasques corresponents de categoria inferior a aquella perquè va ser contractat/da, només podrà romandre en la mateixa pel temps imprescindible, mantenint les retribucions salarials i la resta de drets derivats de la categoria professional que figure en el seu contracte, i havent de comunicar l'esmentada circumstància a la representació legal dels/de les treballadors/res.
  
Article 19. Jornada laboral
  
Personal no docent
  
Durant la vigència d'este conveni i la d'este article en concret, s'estableix per al personal docent i no docent el següent quadre amb el desenvolupament de la jornada anual, setmanal i festes retribuïdes del conveni fins al 2003 inclòs.
  
Any Hores anuals Hores setmanals Festes retribuïdes
  
2002 1.619 h anuals 35,50 h setmanals 1 dia festa retribuïda
  
2003 1596 h anuals 35,00 h setmanals 0 dies festa retribuïda
  
Per al desenvolupament d'este quadrant, s'ha utilitzat el criteri que l'any té 228 dies de treball efectiu.
  
En els casos en què la jornada laboral abaste o supere les cinc hores continuades dins de la jornada laboral diària establerta, es consideraran inclosos els 20 minuts de descans, sent la jornada ordinària de dilluns a divendres.
  
La fundació respectant el nombre d'hores laborals establertes en el quadre anterior, podrà acordar a través de la representació legal dels/de les treballadors/res, l'horari més adequat a les necessitats de les distintes programacions en cada època de l'any, havent de compensar-se els excessos de jornada que s'hi puguen produir en determinades èpoques, amb temps de descans en aquelles altres de menor activitat en la fundació.
  
Segons les necessitats del servici, s'establirà en cada centre de treball l'organització de la jornada necessària, bé per mitjà de torns, guàrdies, etc. de comú acord amb la representació dels/de les treballadors/res.
  
En els mesos de juliol i agost s'efectuarà jornada intensiva, establint-se en conseqüència els torns i guàrdies necessàries per complir amb les necessitats de la producció i els servicis corresponents.
  
Personal docent
  
La jornada laboral per al personal docent en els anys de vigència del Conveni, és l'establerta en el quadre anterior d'este mateix article. De l'esmentada jornada es destinarà com a norma general un 70,42% per al 2002 i un 71,43% per al 2003, a la impartició de cursos com a hores lectives, havent d'utilitzar la resta de la jornada laboral per a realitzar les tasques pròpies de la docència, tals com, reunions de departament, claustres, omplir la documentació inherent a les accions formatives i qualsevol altra activitat relacionada amb esta.
  
Per necessitats de les programacions, podrà ampliar-se la jornada lectiva prèvia informació a la representació legal dels treballadors.
  
El personal contractat a temps parcial per a la impartició de cursos, realitzarà les tasques pròpies de la docència, de forma proporcional al període contractat.
  
Article 20. Calendari laboral i horari
  
En aquelles localitats on els dies festius locals coincidesquen amb el període de vacances establert, seran canviats per altres dies feiners de mutu acord entre els/les treballadors/res afectats/des i la fundació.
  
L'aplicació i el desenvolupament d'este article s'efectuarà d'acord amb el que estableix l'article 19.
  
En la confecció del calendari laboral i horaris de cada any, es tindran en compte fins a la seua desaparició l'any 2002 inclòs, la distribució dels dies de festa retribuïts que consten en el quadre de l'article 19, al marge de les festes oficials i locals que corresponguen, podent-se acordar cada any altres festes que tindran la consideració de recuperables.
  
Article 21. Vacances
  
Tot el personal, tindrà dret a disfrutar unes vacances retribuïdes de 31 dies naturals per any de treball, o la part proporcional corresponent segons el temps de contractació en la fundació. Es disfrutaran sempre dins de l'any natural en curs, sense que en cap cas puguen ser compensades de forma econòmica.
  
Com a norma general, les vacances es disfrutaran en el mes d'agost, llevat que per necessitats del servici siga necessari establir-les en altres períodes. Com a màxim en el mes de maig de cada any, s'organitzarà junt amb la representació legal dels/de les treballadors/res, el calendari de les vacances de cadascun dels centres de FOREM PV, i la forma del seu gaudiment pels/per les treballadors/res contractats/des. Per acord entre la fundació i la representació legal dels treballadors/res podrà dividir-se en dos o més períodes el gaudiment de les vacances, sent imprescindible que un dels períodes tinga 21 dies naturals consecutius o la part proporcional corresponent.
  
Quan es realitzen els contractes del personal, es procurarà tenir en compte que el gaudiment de les vacances que els corresponguen s'efectue dins de la durada prevista d'este.
  
En els casos que s'haja de treballar en el mes d'agost, el gaudiment de les vacances del personal fix i fix discontinu, s'establirà de mutu acord entre les parts, amb preferència en l'època estival. No obstant això, en els casos individuals que el/la treballador/a haja d'efectuar la seua activitat en el mes d'agost, podrà optar a disfrutar les seues vacances en un altre període de la seua elecció, havent de fixar amb la suficient antelació.
  
La situació d'incapacitat temporal derivada de malaltia o d'accident greu, amb part d'hospitalització i la baixa maternal, interromprà o suspendrà el gaudiment de les vacances, tenint dret el personal afectat a un nou assenyalament de vacances pel temps que reste, una vegada causada la situació d'alta, sempre que siga possible dins de l'any natural.
  
Quan per necessitats d'algun tipus d'activitat romanguen oberts alguns centres de treball durant el mes d'agost, s'hi acorda el següent:
  
- Per a la contractació del personal no docent:
  
El personal no docent de caràcter temporal tindrà dret a disfrutar unes vacances retribuïdes de 31 dies naturals, sempre que els haja meritat com a conseqüència que la durada del seu contracte siga d'un any ininterromput, o la part proporcional d'estos, si el període de temps del seu contracte en la fundació és inferior a un any.
  
El personal no docent de caràcter temporal que no li corresponga treballar en el mes d'agost, disfrutarà en l'esmentat mes del total de les seues vacances que li correspondrien fins a la finalització del seu contracte. En la resta de dies del mes d'agost que no li corresponguen vacances, la seua situació serà assimilada a la de permís no retribuït, és a dir, inactiu, per la qual cosa en els dits dies no s'incorporarà al seu centre de treball.
  
El personal no docent de caràcter temporal que haja de treballar en el mes d'agost per a qualsevol tipus d'activitat de la fundació, disfrutarà les vacances que li corresponguen per la totalitat del seu contracte dins de la seua durada, sempre que l'activitat a desenvolupar així ho permeta. En este cas, la fundació comunicarà amb suficient antelació el treballador/a les dates de vacances.
  
- Per a la contractació del personal docent:
  
El personal docent que no imparteix curs en tot el mes d'agost o en part i segueix en setembre, finalitzarà temporalment el contracte durant el mes d'agost, renovant-se este en el mes de setembre.
  
Article 22. Permisos retribuïts i no retribuïts
  
1. Permisos retribuïts:
  
Els/les treballadors/res previ avís i justificació, podran absentar-se del treball amb dret a remuneració pels següents casos:
  
\*- Quinze dies naturals per matrimoni o inici de convivència equivalent entre persones del mateix o distint sexe. En estos dos casos la fundació i la representació dels/de les treballadors/res decidiran la forma de la seua verificació.
  
\*- 2 dies laborals per part d'esposa o de companya.
  
\*- 3 dies laborals per malaltia greu o mort de qualsevol familiar de primer grau de consanguinitat o afinitat.
  
\*- 2 dies laborals per malaltia greu o mort de segon grau de consanguinitat o afinitat.
  
\*- 1 dia laboral per canvi de domicili habitual.
  
\*- 1 dia natural en cas de matrimoni de qualsevol familiar de primer grau de consanguinitat i afinitat i sempre que el matrimoni se celebre en dia laborable.
  
\*- El/la treballador/a sol·licitarà els dies corresponents per escrit, quan en els casos anteriors, el treballador/a, haja de desplaçar-se'n 200 quilòmetres o més. En estos casos, els permisos s'augmentaran en dos dies naturals.
  
\*- El temps indispensable per realitzar funcions sindicals o de representació, en els termes establerts per la llei i pel present conveni.
  
\*- El temps necessari en els casos d'assistència a consulta mèdica, presentant-hi el corresponent justificant.
  
\*- Els/les treballadors/res afectats/des per toxicomania o alcoholèmia, tindran un permís retribuït pel temps que requeresca seguir el seu tractament prescrit i degudament justificat, sempre en el cas que no li siga reconeguda la incapacitat temporal.
  
\*- Tots aquells/lles treballadors/res que tinguen al seu càrrec fills/filles menors d'edat, disposaran del temps indispensable per acompanyar-lo/la a la consulta mèdica degudament justificada.
  
\*- El temps indispensable per al compliment d'un deure inexcusable de caràcter públic o personal, sempre que se'n present el consegüent justificant.
  
\*- Els/les treballadors/res tindran dret als necessaris períodes d'absència del treball, remunerats, quan decidesquen sotmetre's a tècniques de fecundació assistida, davant de la infertilitat de la parella.
  
\*- En el mateix sentit, es concediran permisos necessaris remunerats per a la realització d'exàmens prenatals per prescripció facultativa, així com l'assistència a gimnàstica de preparació al part.
  
\*- Els/les treballadors/res, per lactància d'un fill/filla menor de nou mesos, tindran dret a dues hores d'absència en el treball, a elegir: durant la jornada laboral o a l'inici o finalització de la jornada, fraccionant-la en dues parts.
  
Per voluntat pròpia del treballador/a, es podrà substituir este dret per la reducció de mitja hora de la jornada normal amb la mateixa finalitat. A este permís té dret tant el pare com la mare.
  
Qui per raons de guarda legal tinga al seu cuidat directe algun menor de sis anys o un minusvàlid físic, psíquic o sensorial, que no exercesca una activitat retribuïda, tindrà dret a una reducció de la jornada de treball, amb la disminució proporcional del salari entre, almenys, un terç i un màxim de la meitat de la durada d'aquella.
  
Tindrà el mateix dret qui necessite encarregar-se del cuidat directe d'un familiar, fins al segon grau de consanguinitat o afinitat, que per raons d'edat, d'accident o de malaltia no puga valdre's per si mateix, i que no exercesca activitat retribuïda.
  
La reducció de jornada contemplada en el present apartat constitueix un dret individual dels treballadors, homes o dones. No obstant això, si dos o més treballadors de la mateixa empresa generaren este dret pel mateix subjecte causant, la fundació podrà limitar el seu exercici simultani per raons justificades de funcionament de l'empresa.
  
La concreció horària i la determinació del període de gaudiment del permís de lactància i de la reducció de jornada, previstos en els apartats anteriors d'este article, correspondrà al treballador/a, dins de la seua jornada ordinària. El treballador/a haurà de preavisar a la fundació amb quinze dies d'antelació la data en què es reincorporarà a la seua jornada ordinària.
  
Les discrepàncies sorgides entre la fundació i el treballador/a sobre la concreció horària i la determinació dels períodes de gaudiment previstos en els apartats anteriors d'este article, seran resoltes per la jurisdicció competent a través del procediment establert en l'article 138 bis de la Llei de Procediment Laboral.
  
En allò que no quede reflectit en el present Conveni s'ajustarà al que disposa l'Estatut dels Treballadors i la resta de normativa legal.
  
Tot el personal de caràcter fix, els fixos discontinus i els contractats per durada determinada, en què hagen transcorregut més de 3 mesos des de l'inici de la seua contractació i que cursen estudis per a l'obtenció de títol acadèmic i professional, tindran dret a un dia de permís retribuït per a la realització de l'examen corresponent, avisant amb una antelació mínima d'una setmana i justificant-hi la seua participació. Així mateix els que cursen amb regularitat estudis per a l'obtenció d'un títol acadèmic i professional, se'ls podrà facilitar el torn de treball si tal fóra el règim instaurat.
  
Així mateix podran sol·licitar permisos no remunerats per a la preparació d'exàmens, que els hi seran concedits segons les possibilitats de necessitat de la fundació i mai per un temps superior a un mes.
  
En els casos en què un/una treballador/a considerara convenient realitzar estudis reconeguts amb titulació oficial o dirigits al desenvolupament o l'adaptació de la seua qualificació professional, podrà sol·licitar el permís individual, regulat en el III Acord Nacional sobre Formació Contínua.
  
2. Permisos no retribuïts:
  
En casos excepcionals i per motius justificats, es podrà sol·licitar permís no retribuït per un període inferior a sis mesos. Este se sol·licitarà amb un preavís per part del treballador/a amb quinze dies d'antelació. L'esmentat permís serà concedit o denegat prèvia audiència dels representants dels/de les treballadors/res.
  
En els casos de malaltia greu de llarga durada d'un fill/filla, es disposarà dels dies necessaris de permís sense sou, havent de justificar les absències al treball.
  
Quan concórreguen circumstàncies de malaltia greu de llarga durada del cònjuge, parella de fet o familiars compresos en el 1r, 2n grau de consanguinitat i s'acredite la necessitat d'atendre personalment les conseqüències derivades d'aquelles situacions, este permís serà sense sou pel temps necessari i no superior a un any.
  
El personal no docent de caràcter fix, els fixos discontinus i els de durada determinada, quan hagen transcorregut més de 6 mesos des de l'inici de la seua contractació, podran sol·licitar un permís no retribuït per completar la seua formació per mitjà de la realització de cursos de formació. Hauran de sol·licitar-lo a la fundació per escrit amb 15 dies d'antelació, esmentant-hi les següents dades:
  
-- Nom, durada del curs (data d'inici i de finalització).
  
-- Horari d'assistència
  
-- Entitat organitzadora
  
-- Localitat d'impartició
  
Es podrà concedir el permís si la fundació considera que el curs de formació sol·licitat és beneficiós tant per al/a la treballador/a com per a les funcions que exerceix en el seu lloc de treball dins de la fundació. Prèviament el/la treballador/a serà informat de la quantitat a descomptar en la nòmina.
  
En el cas que el/la treballador/a considere convenient l'assistència a un curs de Formació Contínua relacionat amb el lloc de treball i dins de la jornada laboral, ho comunicarà a la fundació, que previ estudi del cas hi podrà concedir el permís. En este cas el 50% del temps de permís serà a càrrec de la fundació, mentre que l'altre 50% serà a compte del treballador/a.
  
En el cas que la fundació considere necessària la formació d'algun/a treballador/a fora del seu horari de treball, les hores d'assistència al curs es disminuiran de la jornada laboral o es compensaran en temps de descans en un altre moment.
  
Article 23. Excedències
  
L'excedència podrà ser voluntària o forçosa.
  
- La forçosa, que donarà dret a la conservació del lloc de treball i al còmput de l'antiguitat de la seua vigència, es concedirà per:
  
Nomenament o elecció de càrrec públic o sindical. El reingrés haurà de ser sol·licitat dins del mes següent al cessament del càrrec públic.
  
Els/les treballadors/res tindran dret a un període d'excedència de durada no superior a tres anys per atendre al cuidat de cada fill/filla, tant quan ho siga per naturalesa, com per adopció, o en els cas d'acolliment, tant de permanent com preadoptiu, a comptar des de la data de naixement o, si és procedent, de la resolució judicial o administrativa.
  
També tindran dret a un període d'excedència, de durada no superior a un any, els/les treballadors/res per atendre al cuidat d'un familiar, fins al segon grau de consanguinitat o afinitat, que per raons d'edat, d'accident o de malaltia no puga valdre's per si mateix, i no exercesca activitat retribuïda.
  
L'excedència contemplada en el present apartat constitueixen dret individual dels treballadors, homes o dones. No obstant això, si dos o més treballadors d'esta fundació generaren este dret pel mateix subjecte causant, la fundació podrà limitar el seu exercici simultani per raons justificades de funcionament de l'entitat.
  
Quan un nou subjecte causant donara dret a un nou període d'excedència, l'inici de la mateixa donarà fi a què, si és procedent, es vinguera disfrutant.
  
El període en què el treballador/a romanga en situació d'excedència conforme al que estableix este apartat serà computable a efectes d'antiguitat i el treballador/a tindrà dret a l'assistència a cursos de formació professional, a la participació del qual haurà de ser convocat per la fundació, especialment amb ocasió de la seua reincorporació. Durant el primer any i mig tindrà dret a la reserva del seu lloc de treball. Transcorregut l'esmentat termini, la reserva quedarà referida a un lloc de treball del mateix grup professional o categoria equivalent.
  
Es podran concedir excedències de menys d'un any en casos extraordinaris
  
- En la voluntària, tots els/les treballadors/res que tinguen almenys un any d'antiguitat en la fundació i la seua relació laboral siga de caràcter indefinit, podran sol·licitar excedència voluntària per un període no inferior a un any ni superior a cinc anys. L'esmentada excedència s'entendrà sempre concedida sense dret a percebre retribució alguna i sense que el període d'excedència compute a cap dels efectes.
  
El dret d'excedència voluntària només podrà tornar a ser disfrutat pel treballador/a, si han transcorregut quatre anys des del final de l'anterior excedència.
  
La petició d'excedència voluntària es trametrà per escrit a la Direcció de la fundació, qui respondrà concedint-la o no, en la mateixa forma.
  
En cas d'excedències voluntàries, la incorporació al seu lloc de treball, serà immediata en les de fins a un any i haurà de ser sol·licitada per escrit amb un mes d'antelació a la data en què finalitze el període d'excedència. A partir del primer any la incorporació al lloc de treball es realitzarà quan hi haja vacant.
  
En cas d'excedència voluntària per maternitat, la reincorporació serà immediata durant el primer any i mig, a comptar des de l'inici d'esta.
  
Els/les treballadors/res afectats/des per toxicomania o alcoholèmia, tindran dret a excedència voluntària pel temps necessari amb reserva del lloc de treball.
  
Article 24. Retribucions
  
El personal no docent serà retribuït de forma mensual en base a la taula de salaris que consta com a annex I.
  
El personal docent de Formació Contínua, Formació Ocupacional i el sociolaboral serà retribuït en base a les taules de salaris que consten com a annex I. En les retribucions d'esmentades taules estan incloses les parts proporcionals de pagues extres.
  
En el mateix sentit estarà inclosa la indemnització per fi de contracte i la resta d'obligacions retributives previstes en la legislació vigent.
  
El salari de les persones contractades com a docents de Formació Ocupacional es correspondrà amb els nivells que tenen establertes les administracions públiques en els seus acords. Estos nivells atenen al nivell formatiu, grau de dificultat i funcions a realitzar establerts en esmentada normativa i que es corresponen en cada cas i moment amb les taules annexes.
  
El personal no docent podrà sol·licitar bestretes a compte del salari mensual per un valor de fins al 50% del salari net a percebre.
  
El/la treballador/a no docent de caràcter fix que preste els seus servicis amb més d'una any d'antiguitat en la fundació, podrà demanar un préstec de fins a tres mensualitats a tornar en un any, a raó d'una quantia fixa mensual. El personal no docent amb contracte eventual, podrà sol·licitar-lo sempre que la devolució de la totalitat del préstec es realitze en el període que resta des del dia que se li entregue fins a la finalització del seu contracte.
  
Si per necessitats dels convenis de col·laboració o acords implícits amb entitats externes privades o públiques, la fundació podrà contractar amb els salaris dels esmentats Convenis de col·laboració.
  
Article 25. Pagues extraordinàries
  
S'estableixen dues pagues extraordinàries corresponents a una mensualitat de salari base en cada una d'estes. Estes pagues s'abonaran prorratejades mensualment.
  
Els responsables de centre, d'àrea, de departament o de programacions, percebran les pagues extres amb l'import de la seua retribució total mensual i de forma proporcional al temps d'acompliment de l'esmentada responsabilitat.
  
Els/les treballadors/res amb contracte per temps determinat es regiran pel que estableix l'article 15, pel que fa a Liquidació i quant a l'abonament de les pagues extraordinàries, excepte per a aquells/lles contractats/des, les dates de treball dels quals coincidesquen amb els dies d'abonament especificats en el primer paràgraf d'este article.
  
Es podrà accedir que la fundació avance el valor de dues pagues extres a qualsevol treballador/a fix/fixa que ho sol·licite, abonant-se en el seu dia les diferències que per augments posteriors es produïren.
  
Article 26. Hores extraordinàries i nocturnes
  
Les hores extraordinàries són de caràcter excepcional i limitades.
  
Tindran la consideració d'hores extraordinàries, cada hora de treball que es realitze sobre la durada màxima de la jornada efectiva de treball.
  
Es podrà abonar l'hora extraordinària amb un increment d'un 75% sobre el salari que correspondria a una hora ordinària, o si és procedent, es compensaran pel temps equivalent de descans retribuït incrementat almenys, en el percentatge abans indicat.
  
El nombre d'hores extraordinàries no podrà ser superior a 60 a l'any. Per als/a les treballadors/res que per la modalitat o durada del seu contracte, realitzaren una jornada en còmput anual inferior a la jornada general en la fundació, el nombre màxim anual d'hores extraordinàries es reduirà en la mateixa proporció que existesca entre tals jornades.
  
Els/les treballadors/res contractats a temps parcial que puguen realitzar hores, la durada dels quals siga superior a la jornada establerta en el seu contracte, es consideraran com a hores complementàries.
  
La prestació de treball en hores extraordinàries serà voluntària.
  
La realització d'hores extraordinàries es registrarà dia a dia i es totalitzaran setmanalment, entregant còpia del resum setmanal al treballador/a en el comunicat corresponent.
  
La jornada laboral realitzada en el període comprés entre les 10 de la nit i les 6 del matí, llevat que el salari s'haja establert atenent que el treball siga nocturn per la seua pròpia naturalesa, tindran una retribució específica incrementada, com a mínim, en un 25% sobre el salari base.
  
Article 27. Dietes
  
Els/les treballadors/res de la fundació, que per motius de treball, hagen de desdejunar, dinar, sopar o pernoctar fora del seu domicili, tindran estos dietes estipulades:
  
Desdejuni 2,40 EUR
  
Dinar 10,82 EUR
  
Sopar 9,02 EUR
  
Habitació 29,45 EUR (amb justificant)
  
Article 28. Plus de transport
  
Quan per necessitats del servicis, el personal haja de desplaçar-se del seu centre de treball, la fundació abonarà les despeses que este desplaçament haja ocasionat prèvia justificació d'este.
  
Els/les treballadors/res de la fundació que per motius de treball hagen d'utilitzar el seu propi vehicle, se'ls retribuirà a raó de 0,17 euros el quilòmetre, aplicant-se la fórmula ja establerta anteriorment.
  
Article 29. Clàusula de revisió salarial
  
Si el IPC final de l'any 2002 supera l'increment del 2,5% establert per a enguany, s'efectuarà la revisió salarial corresponent, aplicant-se la diferència percentual resultant a les taules salarials del personal no docent, a partir de l'1 de gener del 2003.
  
Les quantitats corresponents a l'aplicació retroactiva d'esta revisió, seran abonades en el transcurs dels tres primers mesos de l'any 2003.
  
Si el IPC final de l'any 2002 no arribara a l'increment establert per a enguany, s'efectuarà la revisió de la taula salarial del personal no docent ajustant-la al percentatge d'esmentat IPC final per a la seua aplicació a partir de l'1 de gener del 2003, no consolidant-se en conseqüència la diferència entre el IPC real de l'any 2002 i l'increment pactat per a l'esmentat any.
  
Si el IPC final del any 2003, superara l'increment del IPC previst pel govern per als dit any, s'efectuarà la revisió salarial corresponent, aplicant-se la diferència percentual resultant a les taules salarials del personal no docent, a partir de l'1 de gener del any 2004.
  
Les quantitats corresponents a l'aplicació retroactiva d'esta revisió, seran abonades en el transcurs dels tres primers mesos del any 2004.
  
Article 30. Complements per malaltia, accident o maternitat
  
La fundació complementarà les prestacions de la Seguretat Social per IT, malaltia comuna, accident o maternitat, mentres el treballador/a es trobe en l'esmentada situació, fins al cent per cent del seu salari real, des del primer dia de la baixa.
  
Article 31. Protecció a la maternitat en el treball
  
En atenció a l'especial situació de la treballadora en estat de gestació o lactància, la fundació facilitarà el canvi de lloc de treball o activitat que puga afectar negativament el desenvolupament de l'esmentada gestació o lactància, sense minva de retribució, categoria o del dret de la reincorporació posterior.
  
Es prohibirà realitzar treballs tòxics, penosos o perillosos durant l'embaràs o període de lactància.
  
La treballadora en període de gestació i lactància tindrà dret a no treballar en horari nocturn i/o torns.
  
Article 32. Salut laboral
  
En aplicació de la Llei de Prevenció de Riscos Laborals (Llei 31/1995, de 8 de novembre), les parts firmants acorden en el termini de dos mesos, constituir el Comité Intercentres de Seguretat i Salut que tindrà una composició de 6 membres, 3 per la fundació i 3 per la part social. L'esmentat Comité, elaborarà un reglament de funcionament i eligirà d'entre els seus membres un/a president/a i un/a secretari/a. D'entre les seues comeses, este Comité elaborarà una proposta d'actuació que servesca de base en la presa de decisions i mesures de prevenció, per la fundació i la representació legal dels treballadors/res.
  
Quan el personal haja d'exercir un lloc de treball d'inferior categoria per motiu d'incapacitat laboral sobrevinguda i produïda per accident de treball en la fundació, esta, continuarà satisfent-li el sou de la seua categoria anterior.
  
La fundació canviarà de lloc de treball, respectant la mateixa categoria professional, a aquells/lles treballadors/res que acrediten que el seu lloc de treball els produeix perjudicis en la seua salut.
  
Article 33. Revisions mèdiques
  
Tots/tes els/les treballadors/res de la fundació tenen dret a una revisió mèdica anual com a mínim. S'inclouran revisions urològiques i ginecològiques per als treballadors i treballadores que respectivament ho sol·liciten. En dites revisions s'efectuaran les proves específiques en el temps i forma que s'establesca, adaptant-se necessàriament als factors de risc del lloc de treball. Per això, es negociarà un protocol específic amb la mútua que es concerte.
  
Este protocol tindrà en compte els riscos específics de cada lloc de treball. L'esmentat protocol estarà inclòs dins del Pla de Prevenció que es realitzarà en la fundació.
  
La fundació consultarà prèviament amb el Comité Intercentres la decisió sobre la contractació de la mútua corresponent. Es facilitarà al treballador/a còpia intel·ligible del reconeixement mèdic realitzat. En tot cas, l'informe clínic pertany a l'esfera íntima del treballador/a i com tal ha de ser protegit.
  
Article 34. Assegurança col·lectiva
  
La fundació concertarà una pòlissa d'assegurança que cobresca riscos de mort i d'invalidesa dels seus treballadors/res, amb la quantitat següent:
  
Mort: 21.035,42 EUR.
  
Incapacitat: 39.065,79 EUR.
  
Articles 35. Assegurança de responsabilitat
  
La fundació concertarà per al personal docent, responsables de centre, responsables de justificació, personal directiu i membres del patronat una assegurança de responsabilitat civil. La prestació màxima per sinistre serà de 60.101,21 euros.
  
Article 36. Mobilitat geogràfica
  
S'ajustarà al que disposa l'article 40 de l'Estatut dels/de les Treballadors/res.
  
Autoritzat el trasllat, el/la treballador/a tindrà dret a optar entre el trasllat, percebent una compensació per les despeses, o a extingir el seu contracte per mitjà de la indemnització que es fixe, com si es tractara d'extinció autoritzada per causes tecnològiques o econòmiques. La compensació a què es refereix el primer cas comprendrà tant les despeses pròpies com dels familiars al seu càrrec, en els termes que es convinga entre les parts, que mai serà inferior als limites mínims establerts en el conveni col·lectiu. D'igual forma, es determinarà el termini d'incorporació al nou lloc de treball, que no serà inferior al de trenta dies.
  
Article 37. Drets sindicals
  
Els/les treballadors/res tindran dret a una hora al mes retribuïda i acumulable per a la realització d'assemblees en temps de treball.
  
Les assemblees en temps de treball es realitzaran amb els criteris i garanties establertes en l'article 77 de l'Estatut dels Treballadors.
  
La fundació dotarà d'un local per al Comité Intercentres amb els mitjans necessaris per a exercir la seua labor de representació.
  
La fundació informarà al Comité Intercentres de l'activitat i gestió realitzada en totes les programacions, proporcionant-los el compte de resultats, el balanç i la memòria. Així mateix, li facilitarà de forma anual còpia dels pressupostos i balanços de la fundació.
  
Els/les representants legals dels/de les treballadors/res disposaran cada un/una d'ells del crèdit d'hores mensuals establertes en l'article 68 (apartat e) de l'Estatut dels/de les Treballadors/res. Podran transferir i acumular totes o part, d'un o de diversos dels seus membres, de mutu acord amb la fundació.
  
Quan se celebren eleccions sindicals en la fundació, es consideraran elegibles segons este Conveni, tots aquells/lles treballadors/res majors de divuit anys l'antiguitat dels quals en la fundació siga com a mínim de tres mesos.
  
En compliment de la Llei 1/1995 del 7 de gener, s'informarà als/a les representants dels/de les treballadors/res en matèria de contractació. En el mateix sentit i en compliment de l'article 64.1 de l'Estatut dels/de les Treballadors/res, pel que fa a les competències del Comité d'Empresa.
  
El Comité rebrà informació de totes les sancions o amonestacions imposades independentment del seu grau i de forma prèvia a fer-les efectives.
  
En cas de sanció a partir de falta greu, serà preceptiu obrir expedient contradictori, independentment que el/la treballador/a siga o no representant dels/de les treballadors/res.
  
Article 38. Comité Intercentres
  
Es constitueix un comité intercentres que serà la representació legal de tots els/les treballadors/res de la fundació al País Valencià.
  
Hi estarà compost per un màxim de 6 membres. En la seua constitució es guardarà la deguda proporcionalitat obtinguda en les eleccions sindicals a cada província.
  
La fundació dotarà amb un fons per a despeses de desplaçament del Comité Intercentres que hauran de ser objecte de justificació documental.
  
Reglamentàriament este Comité determinarà els seus càrrecs executius, funcions, periodicitat de les seues reunions i funcionament. Per a l'exercici de les seues funcions cada membre del Comité Intercentres disposarà d'un còmput total de 20 hores mensuals en jornada ordinària.
  
El Comité Intercentres està legitimat per a negociar convenis col·lectius amb la fundació, reglaments i qualsevol tipus de pactes que interessen al conjunt dels treballadors/res de la fundació, sense perjudici de les competències, que en els seus respectius àmbits, puguen tindre els/les representants legals dels/de les treballadors/res.
  
Podrà elegir entre els/les representants elegits els/les que correponguen per a la negociació del conveni col·lectiu amb la fundació i assumir qualsevol altra competència que li reconega la legislació vigent.
  
Article 39. Quota sindical
  
A requeriment del treballador/a, la fundació descomptarà de la seua nòmina l'import de la quota sindical, ingressant-lo en el compte indicat pel sindicat.
  
Article 40. Representant dels/de les treballadors/res en el Consell Assessor del Patronat
  
El Patronat entregarà al president/a del Comité Intercentres l'orde del dia de les reunions que es convoquen del seu Consell Assessor, amb una antelació de 48 hores, amb l'objecte que puga assistir a esmentades reunions, amb dret a veu, però sense dret de vot.
  
Article 41. Organització pràctica del treball
  
Per a la modificació de les condicions de treball s'ajustarà a allò disposat amb caràcter general en l'Estatut dels/de les Treballadors/res (Reial Decret legislatiu 1/1995 de 24 de març).
  
Article 42. Faltes dels treballadors/res
  
Es consideren faltes, les accions o omissions que suposen incompliment o crebant dels deures establerts per les disposicions legals vigents, en tot el que no estiga regulat en el present conveni.
  
Les faltes es classifiquen en consideració a la seua importància, transcendència i perjudici ocasionat en: lleus, greus i molt greus.
  
La Direcció comunicarà les faltes greus i molt greus de forma escrita al treballador/a, fent constar-hi la data i els fets que la motiven.
  
Article 43. Faltes lleus
  
Tenen consideració de faltes lleus les següents:
  
- De dues a quatre faltes de puntualitat al llarg d'un mes, sempre que no siguen justificades.
  
- L'abandonament injustificat del lloc de treball.
  
- Faltar al treball un dia al mes sense causa justificada.
  
- No notificar en el termini de tres dies la baixa per IT, llevat que es demostre la impossibilitat de fer-ho.
  
- Negar-se a assistir a un curs de caràcter obligatori.
  
- Embriaguesa ocasional
  
- El retard, negligència o descuit reiterat en el compliment de les instruccions rebudes.
  
- El descuit reiterat en la conservació dels locals, materials i documents de la fundació.
  
- L'incompliment de la bona fe contractual, que supose un crebant en la
  
activitat de la fundació.
  
- No comunicar els canvis experimentats en la família, que puguen afectar a les prestacions de la SS o a la relació laboral amb la hisenda pública.
  
Article 44. Faltes greus
  
Tenen consideració de faltes greus les següents:
  
- De cinc a set faltes de puntualitat al llarg d'un mes, sempre que no siguen justificades.
  
- Faltar dos dies al mes sense causa justificada.
  
- Simular la presència d'un altre/a treballador/a en el lloc de treball.
  
- Simular malaltia o accident, per temps inferior a tres dies.
  
- Reincidència en la comissió de tres o més faltes lleus, encara que siguen de distinta naturalesa, dins d'un mateix trimestre, quan d'assumptes de què es tinga coneixement per raó del seu contracte en la fundació.
  
- L'incompliment de la bona fe contractual quan es deriven o puguen derivar-se perjudicis greus per a la fundació.
  
- L'incompliment o abandó de les normes i mesures de Salut Laboral del treball establertes.
  
- La negligència que puga causar greus danys en la conservació dels locals, material o documents de la fundació.
  
- L'abandó del treball sense causa justificada, en dues jornades laborals al mes.
  
Article 45. Faltes molt greus
  
Són faltes molt greus les següents:
  
- La indisciplina en el treball.
  
- La publicació o la utilització indeguda de documentació i d'informació de la fundació.
  
- L'abús de confiança o deslleialtat en les gestions encomanades, transgredint la bona fe contractual.
  
- Més de set faltes de puntualitat sense justificar en un període de 30 dies naturals, més de 15 en sis mesos i més de 25 en un any.
  
- Faltar al treball més de dos dies sense causa justificada durant un període d'un mes.
  
- L'embriaguesa habitual.
  
- Dedicar-se a activitats dins de l'horari de treball que impliquen competència deslleial per a la fundació.
  
- Els maltractaments de paraula i d'obra o falta greu de respecte als/a les companys/nyes de treball.
  
- La disminució voluntària i continuada, sense causa justificada, en el rendiment normal del treball.
  
- La reincidència de dues o més faltes greus, encara que siguen de distinta naturalesa, dins d'un trimestre.
  
- La toxicomania quan repercutesca negativament en el treball.
  
- Furt i robatori, tant als/a les treballadors/res com a la fundació, o a qualsevol persona.
  
- Reiteració en la simulació de malaltia o d'accident.
  
- Les ofenses verbals i/o físiques d'índole sexual o de qualsevol altra naturalesa, inclòs l'assetjament sexual, exercides sobre qualsevol persona treballadora i/o alumne/a.
  
- Tota actuació que supose discriminació per raó de raça, de sexe, de religió, de llengua, d'opinió, de lloc de naixement o qualsevol altra condició o circumstància personal o social.
  
Article 46. Sancions i procediment sancionador
  
Dues faltes lleus constitueixen una falta greu i dues faltes greus constitueixen una falta molt greu.
  
Les sancions que procedesquen imposar en cada cas per les faltes comeses, seran les següents:
  
Per faltes lleus:
  
- Amonestació verbal.
  
- Amonestació per escrit.
  
Per faltes greus:
  
- Suspensió d'ocupació i sou d'un a quinze dies.
  
- Pèrdua dels drets determinats en l'article 12 quant a l'accés i renovació de nous contractes.
  
Per faltes molt greus:
  
- Suspensió d'ocupació i de sou de quinze dies a dos mesos.
  
- Acomiadament.
  
En cas d'incórrer algun treballador/a en la falta tipificada en el punt 14 de l'article 45, la sanció serà d'acomiadament.
  
Procediment sancionador:
  
Els/les treballadors/res podran ser expedientats/des a proposta dels seus responsables superiors. Previ a l'inici del procediment, el/la responsable haurà de remetre al Departament de Recursos Humans les proves documentals que existesquen a l'efecte.
  
Comunicat a la Direcció a través de RH l'expedient de la possible sanció, s'iniciarà el procediment penalizador. Es comunicarà per escrit a l'interessat/da i a la representació legal dels/de les treballadors/res, podent intervindre en el procés. S'obrirà un procés d'al·legació de proves aclaridores, realitzant-se este en el termini de 5 dies hàbils.
  
La Direcció en un termini de 20 dies comptats des que es tanca el procés d'al·legacions, haurà d'imposar la sanció i de no ser així, es donarà per arxivat l'expedient disciplinari.
  
Article 47. Prescripció
  
Les faltes lleus prescriuran als 10 dies, les faltes greus als 20 dies i les molt greus als 60 dies.
  
El termini de la prescripció s'inicia a partir que la direcció té coneixement de la falta comesa i en tot cas, als sis mesos de la seua comissió
  
Disposició addicional primera
  
Personal docent
  
Professor/a Formació Contínua.
  
Piap 15,30 EUR. Hora/jornada setmanal conveni
  
Intersectorials 16,97 EUR . Hora/jornada setmanal conveni
  
Sectorials 16,97 EUR. Hora/jornada setmanal conveni
  
Professor/a Formació Ocupacional
  
Mòdul BRUT empresa Salari hora jornada
  
 setmanal conveni
  
1,47 EUR 13,98 EUR 10,49 EUR
  
1,85 EUR 17,59 EUR 13,57 EUR
  
2,34 EUR 22,25 EUR 18,23 EUR
  
2,75 EUR 26,15 EUR 22,13 EUR
  
Personal sociolaboral
  
- Coordinador sociolaboral:
  
 Nivell A 1.480 EUR
  
 Nivell B 1.335 EUR
  
- Adjunt sociolaboral 1.230 EUR
  
- Formador/a de Formació Sociolaboral 1456.82 EUR
  
ANNEX II al Conveni Col·lectiu de FOREM PV
  
Definició de nivells i categories professionals
  
Personal no docent
  
Nivell I: auxiliar de neteja
  
- Són llocs sense qualificació específica. Desenvolupen tasques relacionades amb la neteja i el manteniment de les instal·lacions i mobiliari de la fundació. Tot això, davall el control del seu supervisor jeràrquic.
  
Nivell II: auxiliar administratiu i servicis
  
- Són llocs en què es desenvolupen funcions de suport a la gestió dels distints servicis assignats en funció de les necessitats, tant en tasques administratives, com d'atenció al públic i/o control de les instal·lacions.
  
- Amb autonomia i responsabilitat desenvolupen les tasques que els són pròpies i segons els procediments establerts o les instruccions rebudes del seu superior jeràrquic.
  
- El perfil d'accés correspon a la titulació de FP I o assimilat, valorant-se en tot cas les habilitats per a la relació interpersonal.
  
- És la categoria corresponent a l'acompliment de llocs de treball de l'àrea funcional d'administració i gestió que, sota la direcció i coordinació d'un superior jeràrquic, amb formació acreditada de FP I o d'equivalent, desenvolupa tasques de caràcter administratiu en el marc de procediments preestablerts, tals com: registre, classificació i arxiu de documentació; maneig a nivell d'usuari de paquets ofimàtics estàndard; mecanització i mecanografiat de documents, realització d'operacions de càlcul no complex.
  
Nivell III: administratiu/a de primera i segona
  
- Són llocs assignats en els distints departaments o centres en què, en funció de les necessitats i sota la direcció del seu immediat superior, s'hi:
  
- Realitzen tasques professionals de caràcter administratiu o de manteniment tècnic especialitzat.
  
- Desenvolupen tasques de suport a la gestió d'activitats de qualsevol tipus de servicis, integrant-se en equips de treball.
  
- En funció que les tasques les executen amb major o menor grau d'autonomia, de responsabilitat, d'iniciativa i d'absoluta correcció, podran ser administratius/ves de 1a o de 2a. Tot això sota la direcció del seu immediat superior.
  
- El perfil d'accés es correspon a la Titulació de FP II o equivalent.
  
Nivell IV: responsable de centre i tècnic
  
Són els llocs que s'ubiquen en el nivell mitjà i en què es desenvolupen les funcions en el nucli de les operacions, tant en un o diversos centres o de forma territorial.
  
Responsables de centre
  
- Són aquelles persones de confiança del Patronat, la responsabilitat de les quals és la gestió de la totalitat de les programacions formatives i no formatives, tant administrativa com pedagògiques, en les seues vessants operatives i funcionals, que es realitzen en el centre i en la seua demarcació comarcal concreta. Tenen al seu càrrec el personal tècnic i/o administratiu assignat a la gestió operativa de les activitats del centre. Representa a la fundació davant de les entitats externes. Efectua les seues funcions directives amb la responsabilitat, la iniciativa i l'autonomia pròpies del seu càrrec. Dependrà del Patronat de la fundació o persona o equip en qui es delegue.
  
- En funció del grau de responsabilitat que comporta este lloc de treball, s'estableix que la seua retribució total estarà composta per una retribució bàsica o salari base i una retribució complementària. La retribució bàsica, serà l'establerta en el conveni en funció de quina siga la seua categoria professional reconeguda en el moment de passar a assumir la responsabilitat d'este lloc de treball. La retribució complementària té la consideració de complement de lloc de treball i per la responsabilitat assumida.
  
Tècnic/a
  
- El/la tècnic/a és aquell titulat mitjà universitari o assimilat que, amb coneixements tecnicoprofessionals, amb autonomia, responsabilitat i sota les directrius i orientacions del seu immediat superior, realitza activitats de servicis, assessoraments i/o gestió en qualsevol dels centres o àrees de treball de FOREM PV.
  
Nivell V: tècnics superiors
  
- Són els llocs en què es requereix el domini d'una o de diverses àrees tecnicoprofessionals, amb l'objecte d'aplicar-lo en la planificació, el desenvolupament, l'execució i el control de projectes o programes concrets.
  
- El/la tècnic/a superior és el que, assignat a un departament o àrea depén directament del seu immediat superior, podent tenir autonomia per a desenvolupar operativament objectius preestablerts.
  
- Desenvolupen la seua activitat fonamentalment a través del treball en equip, podent responsabilitzar-se de la seua direcció.
  
- Ubicats estructuralment com a staff de suport, amb polivalència horitzontal, poden executar tasques operatives en el desenvolupament de la seua activitat (polivalència vertical).
  
- El perfil d'accés correspon a titulació superior, preferiblement amb experiència de treball en equip.
  
Responsables d'àrea, de departament o de programacions
  
Són els llocs de treball que, al marge que orgànicament depenen de la Direcció del Patronat, exerceixen funcions directives en un àrea operativa, departament o en les distintes programacions de Formació Professional, i que comporten la responsabilitat en la planificació operativa i el control en el desenvolupament i execució de les distintes programacions i activitats que es contracten, convenien o atorguen a la fundació per a la seua gestió, execució i justificació.
  
En funció de les responsabilitats assignades i les funcions a desenvolupar, s'estableixen dos nivells de responsabilitat: nivell - A i B
  
Nivell A - Són els llocs de treball en què es poden exercir indistintament funcions directives, de planificació, programació, desenvolupament, gestió i justificació en les distintes programacions i activitats que s'hagen d'executar.
  
Són càrrecs de confiança del Patronat. Tindran al seu càrrec el personal assignat per al desenvolupament de les funcions operatives i executives que es corresponguen a un àrea, departament o programació concreta.
  
Els perfils preferents d'accés corresponen a les titulacions mitjanes o semblants i titulacions superiors, preferiblement amb experiència en responsabilitats de gestió i direcció d'equips.
  
Nivell B - Són els llocs de treball en què s'exerceixen funcions de desenvolupament, de gestió o d'organització dels servicis operatius i de suport a l'execució de les distintes programacions i activitats que s'hagen de portar a efecte.
  
Són càrrecs de confiança del Patronat. Podran tindre al seu càrrec el personal assignat per al desenvolupament de les funcions operatives i de suport que els corresponguen, en funció de l'àrea, del departament o de la programació concreta.
  
Els perfils preferents d'accés corresponen a les titulacions mitjanes o semblants i titulacions superiors, preferiblement amb experiència en responsabilitats de gestió i de servicis operatius de suport.
  
En funció dels distints graus de responsabilitat que comporten estos llocs de treball, s'estableix que la seua retribució total estarà composta per una retribució bàsica o salari base i una altra complementària. La retribució bàsica, serà l'establerta en el conveni en funció que la seua categoria professional reconeguda siga la de titulat/da mitjà/jana o semblant o la de titulat/da superior. La retribució complementària té la consideració de complement de lloc de treball i per la responsabilitat assumida.
  
Personal docent
  
Professor/a: És la categoria corresponent a l'acompliment de llocs de treball de l'àrea funcional de formació que, d'acord amb les instruccions rebudes, amb responsabilitat i sent responsable del bon ús que es faça dels equips, durant la impartició dels cursos, desenvolupa les següents funcions: dissenya, imparteix i avalua el procés formatiu del curs, realitza la memòria del curs, col·labora en la realització de funcions de tutories i ompli la documentació inherent al curs.
  
Personal sociolaboral
  
És el personal que es contracta per la fundació en aplicació dels convenis de col·laboració subscrits per FOREM PV i altres entitats, en base a què per la implicació sindical de l'activitat a desenvolupar, es requereixen perfils específics per a així poder desenvolupar adequadament les diferents programacions de Formació Contínua.
  
Coordinador /a sociolaboral: funcions
  
- Coordinació i organització de les accions formatives dels plans de la Formació Contínua.
  
- Captació d'empreses i selecció de l'alumnat en les accions de Formació Contínua.
  
- Seguiment i control en l'execució dels plans de Formació Contínua.
  
Adjunt/a sociolaboral: funcions
  
- Col·laborar amb el/la coordinador/a en el desenvolupament i aplicació de les accions formatives de la Formació Contínua, amb responsabilitat i absoluta correcció en les tasques encomanades.
  
Formador/a de Formació Sociolaboral: funcions